Länsimetro Oy:n tehtävänä on rakentaa, omistaa, ylläpitää ja kehittää Länsimetron metrojärjestelmää, rataa ja asemia Ruoholahdesta länteen. Osuus Ruoholahdesta Matinkylään avattiin liikenteelle marraskuussa 2017. Maanantaina 18.11. juhlitaan liikenteen alkamisen kaksivuotispäivää.

Liikenteellä olevalla Länsimetron osuudella Länsimetro Oy vastaa infran ja järjestelmien toimivuudesta ja turvallisuudesta ja valvoo, että tarvittavat huollot ja ylläpitotehtävät tehdään suunnitellusti. Huollosta ja ylläpidosta vastaa HKL, joka myös vastaa metroliikenteestä.

Länsimetro Oy myös rakentaa ykkösvaiheella. Matkustajille merkittävä parannus on Matinkylän läntisen sisäänkäynnin ottaminen käyttöön 2020 loppupuolella. Sisäänkäynti sijoittuu Tynnyripuiston alueelle Iso Omenan kauppakeskuksen länsipuolelle. Vastaavasti Tapiolan aseman eteläinen sisäänkäynti avattiin matkustajille keväällä 2019 muun rakentamisen alueella edettyä.

Länsimetro Oy toteuttaa parhaillaan uutta sisäänkäyntiä Urheilupuiston asemalle matkustajapalautteen pohjalta. Alun perin pelastuslaitoksen käyttöön suunniteltu sisäänkäynti avataan matkustajille tarvittavien viranomaisten vaatimien muutosten jälkeen talven aikana.

”Vastuullisena omistajana haluamme kehittää ja parantaa matkustajakokemusta jatkuvasti. Varmistamme, että osuutemme on yksi maailman turvallisimmista ja asemat ovat vetovoimaisia ja ikonisia alueensa tunnusmerkkejä,” kertoo Länsimetro Oy:n toimitusjohtaja Ville Saksi.

Metro on mahdollistanut uuden kaupunkirakenteen syntymisen asemien yhteyteen sekä Helsingissä että Espoossa. Esimerkiksi Tapiolassa rakentaminen on jatkunut kiivaana vielä metroliikenteen aloittamisen jälkeen. Investointien suuruutta kuvaa mm. Lähi-Tapiolan investoiminen Tapiolan aseman läheisyyteen noin 0,5 miljardilla eurolla. Ykkösvaiheen metroinvestointi on arvoltaan 1,2 miljardia euroa. Aalto-yliopiston aseman yhteyteen syntynyt kampusalue ei olisi kehittynyt ilman metropäätöstä ja Matinkylässä metroaseman yhteyteen on syntynyt kauppakeskuksen laajennus ja kaupungin palvelutori. Helsingin puolella Koivusaaren metroaseman yhteyteen on myös tulossa uutta kaupunkia. Kaiken kaikkiaan metron vaikutusalueelle arvioidaan saatavan noin 70 000 asukasta lähivuosikymmeninä.

Kakkosvaiheen rakentaminen Matinkylästä Kivenlahteen on käynnissä ja etenee aikataulun ja kustannusarvion mukaisesti. Myös toisen vaiheen asemien arkkitehtuuriin ja ilmeeseen panostetaan. Jokaiselle asemalle on tulossa aseman identiteettiä vahvistava taideteos. Metroasema on alueensa käyntikortti ja parhaimmillaan asukkaidensa ylpeydenaihe.

Lisätietoja:

Länsimetro, toimitusjohtaja Ville Saksi, ville.saksi(at)lansimetro.fi

Länsimetron tuleva Finnoon asema, jonka asemalaiturilla taiteilija Leena Nion teos ”Haavekuvia.” Teos käy vuoropuhelua vastakkaisen seinän aaltoilevien pinnanmuotojen kanssa.ksityiskohdat ovat merenrannan luonnosta ja sen halutaan kestävän useita katselukertoja. Metromatkustajalle teos luo kimmokkeen vapaaseen assosiaatioon tai haaveiluun